Fidji ook Blitsbokke se tier | Netwerk24
Deur Marnus Kok 26 Januarie 2020 07:57
Die Blitsbok Zain Davids. Foto: Gallo Images
Die Fidjiane het die uitspeelstryd om die negende plek met 12-5 gewen.
Veral in die eerste helfte was daar tekens dat die Blitsbokke die wingerdgriep afgeskud het wat hulle die naweek in Nieu-Seeland bloots gery het.
Dit was ’n lekkerte om te sien hoe Angelo Davids onder die Fidjiane uitseil om te gaan druk. Of daardie klein towenaar Selvyn Davids wat gate in Fidji se verdediging vind en op volle vaart aanval.
Daar was egter ’n hanteerfout of twee en meer as een fout in die lynstane. Waar die Blitsbokke se verdediging aanvanklik goed was, was dit teen die einde weer te effentjies.
Kortom, lastige dinge wat onnodige sooibrand vroeg op ’n Sondagoggend veroorsaak.
Die effense ongehoorde situasie dat twee van die voorste sewespanne ter wêreld uitspeel om die negende plek, is veroorsaak deur die feit dat albei ’n goor naweek agter die rug het.
Suid-Afrika het derde in Groep B klaargemaak, nadat hy teen Engeland en Kenia verloor het. Die Fidjiane was derde in Groep D, nadat hulle teen Argentinië verloor het.
Die Blitsbokke se afrigter, Neil Powell, het vyf veranderinge aan die beginspan aangebring vir die wedstryd teen Fidji, met slegs JC Pretorius en Stedman Gans wat weer in die opdrafspan was.
Fidji 12 (0): Drieë: Napolioni Bolaca, Kavekini Tabu. Doelskop: Kavekini Tabu.
Suid-Afrika 5 (5): Drie: Angelo Davids.
Meer oor: Fidji | Blitsbokke | Hamilton
Engelse breek Blitsbokke se harte